Na osnovu člana 7. tačaka b) i n), člana 64. stava 1. tačke c. i stava 3., člana 68. stava 1. i 3. i člana 70. Zakona o Centralnoj banci Bosne i Hercegovine (“Službeni glasnik BiH”, broj: 1/97, 29/02, 8/03, 13/03, 14/03, 9/05, 76/06 i 32/07), Upravno vijeće Centralne banke Bosne i Hercegovine, na 8. sjednici održanoj dana 22.05.2024. godine, donosi

# **O D L U K U**

**o prikupljanju podataka i diseminaciji kompiliranih statistika za monetarni i finansijski sektor, vanjski sektor, vladine finansije i finansijske račune i javni/vladin dug Bosne i Hercegovine**

**DIO PRVI – UVODNE ODREDBE**

**Član 1.**

**(Predmet odluke)**

Ovom odlukom propisuju se podaci o ekonomskim i finansijskim kretanjima (u daljem tekstu: podaci) koje su nadležne institucije Bosne i Hercegovine (u daljem tekstu: BiH), Federacije Bosne i Hercegovine (u daljem tekstu: FBiH), Republike Srpske (u daljem tekstu: RS), Brčko distrikta Bosne i Hercegovine (u daljem tekstu: Brčko distrikt) i kantona, komercijalne banke, društva za osiguranje i reosiguranje, mikrokreditne organizacije, društva za lizing, investicioni fondovi, brokerske kuće, berze i ostale nebankarske financijske institucije, preduzeća, strane ambasade i međunarodne organizacije locirane u BiH, obavezne dostavljati Centralnoj banci Bosne i Hercegovine (u daljem tekstu: Centralna banka), za izradu statistika monetarnog i finansijskog sektora, statistika vanjskog sektora i statistika vladinih finansija, finansijskih računa i javnog/vladinog duga.

**DIO DRUGI – PODACI ZA STATISTIKU MONETARNOG I FINANSIJSKOG SEKTORA**

**Član 2.**

**(Sadržaj podataka za statistiku monetarnog i finansijskog sektora)**

(1) Podaci za statistiku monetarnog i finansijskog sektora, u smislu ove odluke, obuhvataju podatke iz oblasti statistike:

1. monetarnog/bankarskog sektora,
2. ostalog nebankarskog finansijskog sektora (u daljem tekstu: OFI sektor),
3. prosječnih aktivnih i pasivnih ponderisanih kamatnih stopa za nove i postojeće poslove sa pratećim iznosima.

(2) Podaci za kompilaciju monetarnog/bankarskog i OFI sektora predstavljaju stanje i strukturu finansijskih sredstava i obaveza monetarnog/bankarskog sektora i OFI sektora za određeni period.

(3) Podaci o kamatnim stopama na kredite i depozite sektora privatnih preduzeća i stanovništva i njima pripadajući iznosi predstavljaju kamatne stope i iznose za novougovorene poslove kao i za stanja određenih kategorija kredita i depozita za određeni period.

**Član 3.**

**(Dostavljanje podataka za statistiku monetarnog/bankarskog sektora)**

(1) Podatke za statistiku monetarnog/bankarskog sektora Centralnoj banci dostavljaju sve banke iz BiH,u formi bilansa stanja po šemi Međunarodnog monetarnog fonda (u daljem tekstu: MMF), analitičke podatke za svaki kredit pojedinačno o potraživanjima od svih nivoa vlada i fondova u BiH, podatke o depozitima sektora vlade u BiH, deviznoj poziciji banaka, kreditima stanovništvu po namjeni, depozitima stanovništva po ročnosti, kreditima sa valutnom klauzulom, escrow računima, pasivnom podbilansu.

(2) Određeni broj banaka izabranih na bazi uzorka po veličini aktive i plasiranih kredita učestvuje u kvartalnom anketnom istraživanju o kreditnim aktivnostima banaka u BiH.

**Član 4.**

**(Dostavljanje podataka za statistiku OFI sektora)**

(1) Podatke za statistiku OFI sektora Centralnoj banci u formi bilansa stanja, po šemi MMF-a, dostavljaju sljedeće institucije iz BiH: društva za osiguranje i reosiguranje, mikrokreditne organizacije, društva za lizing, investicioni fondovi, brokerske kuće, berze i po potrebi ostale institucije iz sektora OFI.

(2) Institucije iz stava (1) ovog člana Centralnoj banci dostavljaju i bilanse stanja i uspjeha izrađene u skladu sa domaćom zakonskom regulativom.

**Član 5.**

**(Dostavljanje podataka za statistiku kamatnih stopa)**

(1) Podatke za statistiku kamatnih stopaCentralnoj banci dostavljaju sve banke iz BiH, a odnose se na prosječne ponderisane nominalne kamatne stope na novougovorene i postojeće poslove odnosno kredite i depozite za sektor preduzeća i stanovništva na godišnjoj osnovi klasifikovane po valutnoj strukturi, namjeni, obimu kredita.

(2) Uz kamatne stope banke dostavljaju i njima pripadajuće iznose.

**Član 6.**

**(Dostavljanje podataka za statistiku monetarnog i finansijskog sektora)**

(1) Podatke za potrebe obavljanja poslova iz nadležnosti organizacionog oblika za statistiku monetarnog i finansijskog sektora, interno dostavljaju organizacioni oblici Centralne banke, kako slijedi:

1. organizacioni oblik nadležan za monitoring i analize dostavlja podatke o kupovini i prodaji KM, podatke o obaveznoj rezervi, kursnoj listi, deviznim rezervama na dnevnoj osnovi,
2. organizacioni oblik nadležan za platne sisteme dostavlja podatke o transakcijama u platnom prometu i podatke o broju i iznosu kreditnih partija po sektorima,
3. organizacioni oblik nadležan za računovodstvo i finansije dostavlja bilans stanja Centralne banke, izvještaj o finansijskom položaju Centralne banke, monetarnom zlatu, valutnoj strukturi deviznih rezervi Centralne banke,
4. organizacioni oblik nadležan za servisiranje vanjskog duga i odnose BiH sa međunarodnim finansijskim institucijama IMF dostavlja IMF račune na neto osnovi.

(2) Organizacioni oblik nadležan za statistiku monetarnog i finansijskog sektora Centralne banke, sa berzi u BiH preuzima i objavljuje podatke o prometu vrijednosnih papira, podatke o tržišnoj kapitalizaciji i indeksima na berzama.

**Član 7.**

**(Dostavljanje podataka iz agencija za bankarstvo)**

Na zahtjev Centralne banke, agencije za bankarstvo entiteta dostavljaju podatke iz bilansa stanja i bilansa uspjeha komercijalnih banaka radi usaglašavanja sa podacima, sa kojima raspolaže Centralna banka.

**DIO TREĆI – PODACI ZA STATISTIKU VANJSKOG SEKTORA**

**Član 8.**

**(Sadržaj podataka za statistiku vanjskog sektora)**

(1) Podaci za statistike vanjskog sektora, u smislu ove odluke, obuhvataju podatke iz oblasti statistike platnog bilansa (BoP), statistike međunarodne investicijske pozicije (IIP), statistike ukupnog vanjskog duga (EDS), statistike direktnih investicija (DI), statistike portfolio investicija, statistike međunarodne trgovine uslugama (ITSS), statistike realnog i nominalnog efektivnog kursa valute (REER i NEER), statistike BiH podružnica u inostranstvu (Outward FATS – OFATS), te ostale statistike iz vanjskog sektora u skladu s usvojenim međunarodnim metodologijama, regulativama i smjernicama.

(2) Podaci za kompilacije spomenutih statistika su iz kategorija transakcija i stanja roba, usluga, primarnog i sekundarnog dohotka, kapitalnih i ostalih transakcija te finansijskih transakcija i stanja iz oblasti direktnih, portfolio i ostalih investicija, financijskih derivata i rezervne aktive.

**Član 9.**

**(Dostavljanje podataka za statistiku vanjskog sektora)**

Podatke za izradu statistika vanjskog sektora Centralnoj banci dostavljaju:

1. Ministarstvo vanjske trgovine i ekonomskih odnosa BiH – podaci prikupljeni od Registra poslovnih subjekata Federacije Bosne i Hercegovine, Agencije za posredničke informatičke i financijske usluge (APIF) i Registra poslovnih subjekata Brčko distrikta Bosne i Hercegovine o registraciji preduzeća u FBiH, RS i BD sa vlasničkim udjelom nerezidenata u osnovnom kapitalu – direktne strane investicije u BiH, podaci o preduzećima koja su zatražila dozvolu za iznos sredstava iz BiH u inostranstvo u svrhu osnivanja preduzeća – direktna strana investicija prema vani;
2. Ministarstvo finansija i trezora BiH – podaci o povlačenju kreditnih i grant sredstava;
3. Ministarstvo inostranih poslova BiH – podaci o troškovima bh. ambasada u inostranstvu, plate i naknade nerezidentnom osoblju;
4. Ministarstvo komunikacija i prometa Bosne i Hercegovine – podaci o godišnjim CEMT dozvolama;
5. Ministarstvo sigurnosti BiH – Služba za poslove sa strancima – podaci o odobrenom privremenom boravku stranaca u BiH po osnovu obrazovanja;
6. Uprava za indirektno oporezivanje BiH – podaci o nemonetarnom zlatu, o uvozu i izvozu robe za okvir istraživanja za trgovinske kredite, o iznošenju i iznošenju gotovine fizičkih i pravnih lica;
7. Agencija za statistiku BiH – indeks potrošačkih cijena, podaci o turizmu – svrha dolazaka turista, broj noćenja ukupno i po zemljama, podaci o međunarodnom saobraćaju, podaci o građevinskim radovima u inostranstvu, podaci o robnoj razmjeni, podaci o nacionalnim zdravstvenim računima, indeks proizvođačkih cijena industrije, BDP, indeks prometa industrije;
8. Ministarstvo za ljudska prava i izbjeglice – podaci o broju emigranata i državi odredišta, izdate radne dozvole strancima;
9. Agencija za identifikacijske isprave, evidenciju i razmjenu podataka BiH (IDEEA) – evidencija i razmjena podataka BiH (broj proizvedenih putnih isprava);
10. Direkcija za civilno zrakoplovstvo BiH (BHDCA) – podaci o prometu bh. aerodroma – međunarodni letovi;
11. Agencija za pružanje usluga u zračnoj plovidbi (BHANSA) – podaci o preletima, terminalnim uslugama, radarska slika;
12. Nezavisni Operator Sistema u BiH (NOS) – podaci o transmisiji električne energije;
13. Federalno ministarstvo financija – podaci o registrovanom vanjskom zaduženju/odobrenju fizičkih i pravnih lica iz Federacije BiH;
14. Agencija za nadzor osiguranja Federacije BiH – podaci o finansijskom poslovanju osiguravajućih društava;
15. Zavod za mirovinsko i invalidsko osiguranje Federacije BiH – podaci o isplaćenim penzijama u inostranstvu;
16. Zavod za statistiku Federacije BiH – podaci o željezničkom saobraćaju, podatak o visokom obrazovanju, podaci o turizmu (svrha dolazaka turista, broj noćenja), podaci o građevinskim radovima u inostranstvu;
17. Finansijsko-informatička agencija FBiH (FIA) – godišnji pokazatelji poslovanja za privredna društva u FBiH, podaci iz godišnjih finansijskih izvještaja privrednih društava u FBiH (stavke ukupnog kapitala, obaveze prema inostranstvu i potraživanja iz inostranstva, podaci o poslovnom rezultatu, podaci o isplatama vlasničkih prihoda (dividende) i druge povezane stavke iz bilansa stanja i bilansa uspjeha);
18. Registar vrijednosnih papira FBiH – podaci o vlasničkim udjelima nerezidenata u vlasničkoj strukturi pojedinačnih dioničkih društava, informacije o vlasničkim preuzimanjima;
19. Željeznice Federacije Bosne i Hercegovine – podaci o željezničkom saobraćaju;
20. Ministarstvo financija Republike Srpske – podaci o registriranim kreditnim poslovima sa inostranstvom;
21. Zavod za statistiku Republike Srpske – podaci o visokom obrazovanju, podaci o turizmu (svrha dolazaka turista, broj noćenja);
22. Agencija za posredničke, finansijske i informatičke usluge RS (APIF) – podaci iz godišnjih finansijskih izvještaja privrednih društava u RS (stavke ukupnog kapitala, obaveze prema inostranstvu i potraživanja iz inostranstva, podaci o poslovnom rezultatu privrednih društava, isplatama vlasničkih prihoda i druge povezane stavke iz bilansa stanja i bilansa uspjeha);
23. Agencija za osiguranje Republike Srpske – podaci o finansijskom poslovanju osiguravajućih društava u RS-u;
24. Fond za penzijsko i invalidsko osiguranje Republike Srpske – podaci o isplaćenim penzijama u inostranstvu;
25. Centralni registar vrijednosnih papira RS – podaci o vlasničkim udjelima nerezidenata u vlasničkoj strukturi pojedinačnih akcionarskih društava, informacije o vlasničkim preuzimanjima;
26. Željeznice Republike Srpske – podaci o željezničkom saobraćaju;
27. Rezidentne komercijalne banke – podaci o plaćanju/naplati u/iz inostranstva, podaci o direktnim investicijama, podaci o osnovnom i ukupnom kapitalu, obavezama prema inostranstvu i potraživanjima iz inostranstva, podaci o rezultatu poslovanja i isplatama vlasničkih prihoda;
28. Ostale financijske institucije (sve financijske institucije osim banaka) – podaci o direktnim investicijama, podaci o osnovnom i ukupnom kapitalu, obavezama prema inostranstvu i potraživanjima iz inostranstva, podaci o rezultatu poslovanja i isplatama vlasničkih prihoda,
29. Pravna lica čija djelatnost je u domeni usluga međunarodnog transporta, obavljanja telekomunikacijskih i poštanskih usluga, međunarodnih usluge osiguranja, usluga procesuiranja robe u stranom vlasništvu (lohn poslovi), vanjsko-trgovinskih odnosa, direktnih investicija – dostavljaju podatke o navedenim uslugama, o osnovnom i ukupnom kapitalu, obavezama prema inostranstvu, potraživanjima iz inostranstva, o rezultatu poslovanja i isplatama vlasničkih prihoda;
30. Međunarodne organizacije i strane ambasade na teritoriju BiH – prosječan broj stranog osoblja u BiH;
31. Sarajevska berza – podaci o trgovanju dionicama i tržišnoj cijeni dionica dioničkih društava sa direktnim ulaganjem iz inostranstva, informacije o vlasničkim preuzimanjima i informacije o isplati dividende dioničarima;
32. Banjalučka berza – podaci o trgovanju akcijama i tržišnoj cijeni akcija akcionarskih društava sa direktnim ulaganjem iz inostranstva, informacije o vlasničkim preuzimanjima i informacije o isplati dividende akcionarima;
33. Međunarodni aerodrom Sarajevo – podaci o prihodima od prodaje učinaka na stranom tržištu i usluga čišćenja i održavanja aviona;
34. Međunarodni Aerodrom Banja Luka – podaci o prihodima od prodaje učinaka na stranom tržištu i usluga čišćenja i održavanja aviona,
35. Aerodrom Mostar – podaci o prihodima od prodaje učinaka na stranom tržištu i usluga čišćenja i održavanja aviona);
36. Međunarodni aerodrom Tuzla – podaci o prihodima od prodaje učinaka na stranom tržištu i usluga čišćenja i održavanja aviona.

**DIO ČETVRTI – PODACI ZA STATISTIKU VLADINIH FINANSIJA I FINANSIJSKIH RAČUNA I STATISTIKU JAVNOG/VLADINOG DUGA**

**Član 10.**

**(Sadržaj podataka za statistiku vladinih finansija i finansijskih računa i statistiku javnog/vladinog duga**)

Podaci za izradu statistike vladinih finansija i finansijskih računa, u smislu ove Odluke, obuhvataju podatke iz oblasti statistike vladinih finansija (GFS), podatke iz oblasti finansijskih računa (FA) i podatke iz oblasti statistika javnog/vladinog duga, kako slijedi:

1. Podaci o izvršenju budžeta, računu prihoda i rashoda, godišnjem izvještaju o izvršenju budžeta, bilansu stanja, novčanim tokovima, kapitalnim izdacima i finansiranju i tekstualni dio izvještaja (godišnji nivo),
2. Podaci o izvršenju budžeta za sve budžetske izvještajne jedinice centralne vlade i fondova socijalnog osiguranja (kvartalni nivo),
3. Bruto bilans za izvještajne jedinice budžetske centralne vlade (kvartalni i godišnji nivo),
4. Podaci o stanju vanjskog duga BiH, angažovanim sredstvima i servisiranju vanjskog duga,
5. Podaci o HOV,
6. Podaci o depozitima vlada kod domaćih banaka,
7. Podaci o kreditima vlada i fondova socijalnog osiguranja kod domaćih banaka (potraživanja komercijalnih banaka),
8. Podaci o vlasničkim udjelima vlada,
9. Podaci o prikupljenim prihodima na Jedinstveni račun Uprave za indirektno oporezivanje, kao i raspodjelu sredstava sa Jedinstvenog računa Uprave za indirektno oporezivanje korisnicima prihoda,
10. Podaci o uplatama krajnjih korisnika kredita u budžet FBiH za servis VD.

**Član 11.**

**(Dostavljanje podataka za statistiku vladinih finansija i finansijskih računa i statistiku javnog/vladinog duga**)

(1) Podatke za kompilaciju statistike vladinih finansija i finansijskih računa i statistiku javnog/vladinog duga Centralnoj banci dostavljaju**:**

1. Ministarstvo finansija i trezora BiH,
2. Uprava za indirektno oporezivanje BiH,
3. Federalno ministarstvo finansija FBiH,
4. Ministarstvo finansija RS,
5. Odjeljenje za budžet i finansije Brčko distrikta,
6. Kantonalna ministarstva finansija,
7. Zavod zdravstvenog osiguranja i reosiguranja FBiH,
8. Federalni zavod za zapošljavanje FBiH,
9. Fond zdravstvenog osiguranja RS,
10. Zavod za zapošljavanje RS,
11. Zavod za zapošljavanje BD,
12. Fond zdravstvenog osiguranja BD,
13. Javni fond za dječiju zaštitu RS,
14. Fond solidarnosti i liječenje oboljenja stanja i povreda djece u inostranstvu RS,
15. Kantonalni zavodi za zdravstveno osiguranje i kantonalni zavodi za zapošljavanje,
16. Fond za profesionalnu rehabilitaciju i zapošljavanje osoba sa invaliditetom FBiH,
17. Fond za profesionalnu rehabilitaciju i zapošljavanje invalida RS,
18. JP Autoceste FBiH,
19. JP Ceste FBiH,
20. JP Autoputevi RS,
21. JP Putevi RS,
22. JP Putevi Brčko BD,
23. Sarajevska berza vrijednosnih papira SASE,
24. Banjalučka Berza,
25. Analitički pregled kredita komercijalnih banaka,
26. Valutna struktura kredita vladi za GFS,
27. Izvještaj o ulaganjima Raiffeisen OIF,
28. Depoziti vlada i fondova socijalnog osiguranja.

(2) Podaci za kompilaciju statistike vladinih finansija i finansijskih računa se dostavljaju u formi finansijskih izvještaja institucija iz stava (1) ovog člana, na obrascima koje su utvrdila nadležna ministarstva finansija.

(3) Podaci iz stava (2) ove odluke se koriste u svrhu kompilacije statistike, u skladu sa MMF GFSM 2014 i ESA 2010 metodologijama.

**DIO PETI – PRIKUPLJANJE PODATAKA**

**Član 12.**

(1) Podatke iz drugog, trećeg i četvrtog dijela ove odluke Centralna banka prikuplja u skladu sa osnovama metodologije za statistiku monetarnog i finansijskog sektora, statistiku vanjskog sektora, statistiku vladinih finansija i javnog/vladinog duga BiH i Propisa koji uređuje način i rokove prikupljanja podataka i diseminacije statističkih izvještaja za statistiku monetarnog i finansijskog sektora, statistiku vanjskog sektora, statistiku vladinih finansija i javnog/vladinog duga BiH koju donosi Centralna Banka.

(2) Obrasce za prikupljanje podataka iz stava (1) ovog člana Centralna banka dostavlja u elektronskoj formi ili pisanom obliku izvorima statističkih podataka navedenim u tekstu ove odluke.

**DIO ŠESTI – KOMPILIRANJE I DISEMINACIJA STATISTIČKIH IZVJEŠTAJA**

**Član 13.**

**(Diseminacija kompiliranih statističkih izvještaja)**

Centralna banka, u skladu sa ovom odlukom, prikuplja podatke i vrši diseminaciju kompiliranih statističkih izvještaja u oblastima:

1. statistike monetarnog i finansijskog sektora,
2. statistike vanjskog sektora,
3. statistike vladinih finansija i finansijskih računa i javnog/vladinog duga.

**Član 14.**

**(Diseminacija kompiliranih statističkih izvještaja u oblasti statistike monetarnog i finansijskog sektora)**

(1) U oblasti statistike monetarnog i finansijskog sektora Centralna banka kompilira i vrši diseminaciju sljedećih statističkih izvještaja:

1. Tabele statistike monetarnog/bankarskog sektora su:
	1. Monetarni agregati,
	2. Monetarni pregled,
	3. Bilans stanja Centralne banke BiH,
	4. Devizne rezerve Centralne banke BiH,
	5. Kupovina i prodaja konvertibilne marke,
	6. Prosječne obavezne rezerve,
	7. Obavezne rezerve po obračunskim periodima,
	8. Konsolidovani bilansi komercijalnih banaka BiH, FBiH i RS,
	9. Ukupni krediti i depoziti,
	10. Sektorska, ročna i valutna struktura kredita,
	11. Sektorska, ročna i valutna struktura depozita,
	12. Krediti stanovništvu po namjeni,
	13. Krediti sa valutnom klauzulom,
	14. Pregled prosječnih srednjih kurseva,
	15. Transakcije u platnom prometu,
	16. “Prilog 1SR – Bilans stanja Centralne banke BiH“,
	17. “Prilog 2SR – Bilans stanja komercijalnih banaka u BiH“,
	18. “Prilog 7a – Analitika kredita stanovništvu po namjeni sa tokovima“,
	19. “Prilog 10a – Analitički pregled depozita komercijalnih banaka“ i
	20. “Prilog 12a – Analitički pregled kredita komercijalnih banaka“.
2. Tabele statistike sektora OFI su:
	1. Bilans stanja ostalih finansijskih institucija u BiH,
	2. Bilans stanja osiguravajućih društava u BiH,
	3. Bilans stanja investicionih fondova u BiH
	4. Bilans stanja lizing društava u BiH,
	5. Bilans stanja mikrokreditnih organizacija u BiH,
	6. Bilans stanja brokerskih kuća u BiH,
	7. Bilans stanja berzi u BiH,
	8. Promet vrijednosnih papira na berzama u BiH,
	9. Tržišna kapitalizacija i indeksi na berzama u BiH i
	10. “Prilog 4SR – Bilans stanja ostalih finansijskih institucija“.
3. Tabele statistike kamatnih stopa su:
	1. Kamatne stope na kredite stanovništvu u KM,
	2. Kamatne stope na kredite stanovništvu u KM sa valutnom klauzulom,
	3. Kamatne stope na revolving kredite i kreditne kartice stanovništvu,
	4. Kamatne stope na kredite nefinansijskim preduzećima u KM,
	5. Kamatne stope na kredite nefinansijskim preduzećima u KM sa valutnom klauzulom,
	6. Kamatne stope na revolving kredite i kreditne kartice nefinansijskim preduzećima,
	7. Kamatne stope na depozite stanovništva,
	8. Kamatne stope na depozite nefinansijskih preduzeća,
	9. Iznosi kredita stanovništvu u KM,
	10. Iznosi kredita stanovništva u KM sa valutnom klauzulom,
	11. Iznosi revolving kredita i kreditnih kartica stanovništvu,
	12. Iznosi kredita nefinasijskim preduzećima u KM,
	13. Iznosi kredita nefinansijskim preduzećima u KM sa valutnom klauzulom,
	14. Iznosi revolving kredita i kreditnih kartica nefinansijskih preduzeća,
	15. Iznosi depozita stanovništva,
	16. Iznosi depozita nefinansijskih preduzeća.

(2) Izvještaj Financial Access Survey (FAS) za MMF o dostupnosti finansijskih usluga u zemlji,

(3) Izvještaj Currency Composition of Foreign Exchange Reserves (COFER) za MMF o valutnoj kompoziciji deviznih rezervi Centralne banke,

(4) Izvještaj Survey of Securities Held as Foreign Exchange Reserves (SEFER) o strukturi vrijednosnih papira koje su dio deviznih rezervi Centralne banke.

**Član 15.**

**(Diseminacija kompiliranih statističkih izvještaja u oblasti statistike vanjskog sektora)**

U oblasti statistike vanjskog sektora Centralna Banka kompilira sljedeće statističke izvještaje:

1. Kvartalni statistički izvještaj o platnom bilansu BiH;
2. Kvartalni statistički izvještaj o međunarodnoj investicijskoj poziciji BiH;
3. Kvartalni statistički izvještaj o stanju ukupnog vanjskog duga BiH po sektorima kreditora, po sektorima dužnika, po instrumentima, po originalnoj ročnosti zaduženja, po valutama (strana valuta/domaća valuta – denominirani dug);
4. Statistički izvještaj o stanju direktnih stranih investicija u BiH za prethodnu godinu uključujući i revizije historijskih podataka po zemljama, po NACE Rev2 klasifikaciji djelatnosti, po zemljama i područjima djelatnosti u skladu sa NACE Rev2 klasifikacijom, po vrsti direktne investicije (green field/preuzimanje/...), direktne investicije po entitetskoj pripadnosti investiranog kapitala po zemljama i po djelatnostima
5. Kvartalni statistički izvještaj o tokovima direktnih stranih investicija u BiH po zemljama, po NACE Rev2 klasifikaciji djelatnosti, direktne investicije po entitetskoj pripadnosti investiranog kapitala po zemljama i po djelatnostima;
6. Statistički izvještaj o stanju direktnih stranih investicija iz BiH za prethodnu godinu uključujući i revizije historijskih podataka po zemljama, po NACE Rev2 klasifikaciji djelatnosti;
7. Statistički izvještaj o tokovima direktnih stranih investicija iz BiH za prethodnu godinu uključujući i revizije historijskih podataka po zemljama i po NACE Rev2 klasifikaciji djelatnosti;
8. Statistički izvještaj za prethodnu godinu uključujući i revizije historijskih podataka za potrebe izvještavanja EU o međunarodnoj trgovini uslugama po zemljama i vrstama usluga u SDMX formatu;
9. Statistički izvještaj za prethodnu godinu uključujući i revizije historijskih podataka za potrebe izvještavanja UNCTAD-a o međunarodnoj trgovini uslugama po zemljama i vrstama usluga;
10. Statistički izvještaj za prethodnu godinu uključujući i revizije historijskih podataka o međunarodnoj trgovini uslugama i direktnim investicijama za potrebe izvještavanja CEFTA organizacije;
11. Mjesečni statistički izvještaj o nominalnom i realnom efektivnom kursu valute;
12. Mjesečni statistički sezonski prilagođen izvještaj o vanjskoj trgovini (za uvoz/izvoz robe);
13. Ostali statistički izvještaji iz oblasti statistike vanjskog sektora propisani i definisani primijenjenim i usvojenim međunarodnim standardima i regulativama.

**Član 16.**

**(Diseminacija kompiliranih statističkih izvještaja u oblasti** **statistike vladinih finansija i finansijskih računa i javnog/vladinog duga)**

U oblasti statistike vladinih finansija i finansijskih računa i javnog/vladinog duga Centralna Banka kompilira sljedeće statističke izvještaje:

1. Kvartalni konsolidovani izvještaj o operacijama centralne vlade BiH u skladu sa priručnikom MMF GFSM 2014;
2. Godišnji konsolidovani izvještaj o operacijama opšte vlade BiH u skladu sa priručnikom MMF GFSM 2014;
3. Kvartalni izvještaj o stanju vanjskog duga;
4. Mjesečni izvještaj o servisiranju vanjskog duga;
5. Kvartalna statistika o stanju javnog duga za potrebe Svjetske banke i MMF-a;
6. Set tabela u skladu sa transmisijskim programom Eurostata (ESA 2010 metodologija):

1) ESA Tabela 6 – Finansijski računi po sektorima – tokovi,

2) ESA Tabela 7 – Bilans stanja za finansijsku aktivu i pasivu,

3) ESA Tabela 27 – Kvartalni izvještaj finansijskih računa opšte vlade

4) ESA Tabela 28 – Kvartalni dug opšte vlade u skladu sa Mastriškim kriterijem.

1. Godišnji set tabela o proceduri prekomjernog deficita (EDP dio Aneksa 1, Aneks 3 i Aneks 4) u skladu sa transmisijskim programom Eurostata.

**Član 17.**

**(Dostavljanje kompiliranih statističkih izvještaja)**

Centralna banka kompilirane statističke izvještaje, u skladu s ovom odlukom, redovno dostavlja na mjesečnoj, kvartalnoj i godišnjoj osnovi:

1. Međunarodnom monetarnom fondu (MMF),
2. Eurostatu,
3. Svjetskoj banci,
4. Banci za međunarodna poravnanja (BiS),
5. Evropskoj banci za obnovu i razvoj (EBRD),
6. Konferenciji Ujedinjenih nacija o trgovini i razvoju (UNCTAD),
7. Sekretarijatu Srednjoevropskog sporazuma o slobodnoj trgovini (CEFTA),
8. Fiskalnom vijeću BiH,
9. Web-stranica Centralne Banke BiH,
10. Korisnicima unutar Centralne Banke,
11. Ostalim internim i eksternim domaćim i inostranim korisnicima u skladu sa dostavljenim zahtjevima.

**DIO SEDMI – PRELAZNE I ZAVRŠNE ODREDBE**

**Član 18.**

**(Provedbeni akti)**

Ovlašćuje se guverner Centralne banke da donese Osnove metodologije za statistiku monetarnog i finansijskog sektora, statistiku vanjskog sektora, statistiku vladinih finansija i javnog/vladinog duga BiH i Uputstvo o načinu i rokovima prikupljanja podataka i o diseminaciji statističkih izvještaja za statistiku monetarnog i finansijskog sektora, statistiku vanjskog sektora, statistiku vladinih finansija i javnog/vladinog duga BiH.

**Član 19.**

**(Primjena akata koji su na snazi)**

Akti doneseni na osnovu odluke koja je važila do stupanja na snagu ove odluke primjenjivat će se do donošenja novih, u skladu sa ovom odlukom ukoliko nisu u suprotnosti sa njom.

**Član 20.**

**(Prestanak važenja)**

Stupanjem na snagu ove odluke prestaje da važi Odluka oprikupljanju podataka za statistiku monetarnog i finansijskog sektora, statistiku platnog bilansa, statistiku vladinih finansija i vanjskog duga Bosne i Hercegovine (“Službenom glasniku BiH“, br. 101/06).

**Član 21.**

**(Stupanje na snagu)**

(1) Ova Odluka stupa na snagu osmog dana od dana objavljivanja u “Službenom glasniku BiH“.

(2) Ova Odluka će se objaviti i u “Službenim novinama Federacije BiH“, “Službenom glasniku Republike Srpske“ i “Službenom glasniku Brčko distrikta BiH“.

 **Predsjedavajuća**

 **Upravnog vijeća Centralne banke**

Broj: UV-122-02-1-1084-11/24 **Bosne i Hercegovine**

Sarajevo, 22.05.2024. godine

 **GUVERNERKA**

 **dr. Jasmina Selimović**